De Dalcher isch z Frankrych uf d Wält choo, wo syn Vater für es Schwyzer Undernäme gschaffet hät. Syn Götti isch de Baselbieter Tieläktschriftsteler Traugott Meyer gsy. Gly drufabe sinds i d Schwyz zruggzüglet und uf Zuug go wone; deet hät er au d Primaar- und d Kantonsschuel bsuecht. Gstudiert hät er Gërmanischtik und Anglischtik a den Uniwërsitëëte vo Züri, Basel und Aberdeen (Schottland). Promowiert hät er bim Ruedolf Hotzeköherli über di spaatmittelalterlich Fischerei-Terminology im Zuger Uurkundebuech (usechoo 1957).